Ramper, borde og tværstænger skulle forceres af deltagerne i den anden danske udgave af Red Bull Crashed Ice. Søndag blev der afviklet finale i Gigantium i Aalborg. Den lokale Martin Jørgensen var i kapløb med de andre regionale vindere fra Herning og Gentofte nået til finalen. Her kunne han dog ikke stille meget op overfor Micklas Cronfeldt fra København der løb med sejren og fire rejser til stævner. - Det er vildt svært og hårdt. Det kræver en god start, ellers har du næsten tabt. Og så er jeg 33, så jeg taber lidt på konditionen, for i løbet af sådan et par løb kan du godt få en masse mælkesyre i benene, siger Martin Jørgensen til TV2/Nord. Han måtte i finalen se sig selv indtage sidstepladsen. Hvis han er frisk, så venter der dog en ny chance om et år, hvor Red Bull planlægger at vende tilbage til Aalborg med en ny udgave af løbet.

Opsummering:
Der var høj musik og fart over feltet, da Red Bull Crashed Ice lagde vejen forbi Aalborg